Hond gryp pa, kleuter wat stapMetropolisiebeamptes Stallone Aravasundrayen, Jabulisile Mthembu en Thembesile Mwandla. (Foto: Verskaf) “Die metropolisiebeampte moes noodgedwonge ŉ besluit neem om die hond te skiet nadat sy kake om die man se arm gesluit het.” Só sê superintendent Parbhoo Sewpersad, woordvoerder van die Durbanse metropolisie, nadat ŉ beampte ŉ hond van kant gemaak het wat ŉ 40-jarige Malawiese man en sy driejarige dogter in Verulam, KwaZulu-Natal, aangeval het. Volgens Parbhoo was beamptes Donderdagoggend in die omgewing van Toddstraat in Verulam op patrollie toe hulle gesien het hoe die hond, vermoedelik ’n boerboel (mastiff), ’n man aanval. “Die hond het die man, wat probeer het om sy kind te beskerm, aan die arm gegryp. Drie metropolisiebeamptes het ingegryp en probeer om die hond van die man en kleuter af weg te kry,” sê Sewpersad. “Een van die polisiebeamptes, Stallone Aravasundrayen, het selfs met die hond gestoei, maar kon nie die man se arm uit die hond se greep bevry nie. Gevolglik het hy die hond twee keer geskiet. Dit was ’n noodgedwonge besluit wat op die ingewing van die oomblik geneem moes word om die slagoffers te help.” Volgens Sewpersad het die man sy kind eenkant gestamp in ŉ poging om te keer dat die hond haar beetkry. Die man, wat beserings aan albei sy hande opgedoen het, is op die toneel behandel en daarna na ŉ plaaslike hospitaal geneem. Die dogtertjie het verskeie skrape opgedoen en is glo baie getraumatiseerd. Sewpersad sê die hond se eienaars kon nog nie opgespoor word nie. “Die hond het ’n halsband gedra en was goed versorg. Dit lyk nie soos ’n rondloperhond nie.” Sewpersad sê hy sidder egter om te dink watter skade die hond nog sou aanrig, aangesien die dier in die middestad rondgedwaal het. “Daar is duisende mense in die middestad. Hy kon ander mense ook gebyt het.” Sewpersad doen ’n beroep op die gemeenskap om hulle honde veilig agter ’n toe hek in hulle erwe te hou en om altyd met ’n leiband te stap.